Järva-Jaani alevis, Piibe maantee ääres on juba ligi pool aastat avatud kohvik, mille sildid ja välisilme on sellised, mis esimese soojaga mööda sõitnud autojuhte ümber pöörama panevad. Ja siis parklas peatuma.
Tegemist on vanavara kohvikuga ning köögis valmivast menüüst oluliselt rikkalikum on esemete valik. Üks vähestest asjadest, mis kohvikus ei ole vähemalt eelmisest sajandist, on nutiterminal. Kõik muu, isegi kassa-aparaat jääb 20. sajandisse.
Tallinnast koos naise Kajaga Järvamaal tegutsema asunud Ott Rubel peab nii Kalitsa koorejaama kui ka kohvikut Järva-Jaanis. "Praegu on talv, ja kindlasti vaiksem kui suvel, aga sulgemismõtteid küll ei mõlguta," kinnitas ta.
Rubel selgitas, et vanavara on kohvikus lihtsalt põhjusel: ta väsis mööda Eestit laatadel sõitmisest ning asjade pidevast kokku ja lahti pakkimisest. Kohvikus on neil katus pea kohal ning kes burgerist või supist lugu ei pea, saab kohvikust osta kristalli või nipsasjakesi.